
Text rozhodnutia
Súd: Krajský súd Prešov Spisová značka: 4Sd/95/2014 Identifikačné číslo súdneho spisu: 8014201280 Dátum vydania rozhodnutia: 04. 06. 2015 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2015:8014201280.1
ROZSUDOK V MENE SLOVENSKEJ REPUBLIKY
Krajský súd v Prešove samosudkyňou JUDr. Monikou Tobiašovou v právnej veci navrhovateľky G. D., trvale bytom D., ul. G. XXXX/X, proti odporkyni Sociálnej poisťovni, ústredie Bratislava, Ul. 29. augusta č. 8-10, o invalidný dôchodok takto
r o z h o d o l :
P o t v r d z u j e rozhodnutie odporkyne zo dňa 28. mája 2014, číslo: XXX XXX XXXX 0.
Náhradu trov konania účastníkom n e p r i z n á v a.
o d ô v o d n e n i e :
Preskúmavaným rozhodnutím zo dňa 28.05.2014 odporkyňa zamietla podľa § 70 zákona č. 461/2003 Z. z. o sociálnom poistení v znení neskorších predpisov (ďalej len zákona) žiadosť navrhovateľky o invalidný dôchodok zo dňa 29.04.2014 z dôvodu, že nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
V odôvodnení poukázala na posudok posudkového lekára sociálneho poistenia Sociálnej poisťovne, pobočky Poprad zo dňa 29.04.2014, ktorý tvorí neoddeliteľnú súčasť tohto rozhodnutia.
Včas podaným opravným prostriedkom sa navrhovateľka domáhala preskúmania tohto rozhodnutia, v ktorom namietala svoj nepriaznivý zdravotný stav.
Odporkyňa vo svojom písomnom vyjadrení zo dňa 26.11.2014 navrhla preskúmavané rozhodnutie o zamietnutí žiadosti o invalidný dôchodok ako vecne správne potvrdiť.
Krajský súd podľa § 250l a nasledujúcich ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie, ktoré mu predchádzalo, vypočul účastníkov konania, oboznámil sa s posudkovým a dávkovým spisom odporkyne a zistil tento skutkový stav:
Navrhovateľka žiadosťou spísanou dňa 29.04.2014 požiadala odporkyňu o priznanie invalidného dôchodku, ktorý žiadala priznať od 12.02.2014. Na základe žiadosti bol zdravotný stav navrhovateľky posúdený posudkovým lekárom sociálneho poistenia Sociálnej poisťovne, pobočky Poprad dňa 29.04.2014 so záverom, že rozhodujúcim zdravotným postihnutím sú poruchy nálad stredne ťažké formy, ktoré zaradil pod kapitolu V, položka 3, písm. a/ prílohy č. 4 zákona a stanovil 35%-nú mieru poklesu schopnosti vykonávať zárobkovú činnosť. V posudku je uvedené, že posudzovaná pracovala ako kontrolórka, s diagnózou ľahkej organickej kognitívnej poruchy, organickej depresívnej poruchy a úzkostnej poruchy. Je v sporadickom ambulantnom sledovaní a liečbe, t.j. v rokoch 2006-2008 a toho času od 8/2013 u psychiatra a psychológa. V liečbe krátkodobo nasadené AD, ďalej pokračuje len na
nootropnej liečbe. V klinickom obraze intenzita depresívnej a úzkostnej symptomatológie kolíše, bez psychopatológie a suicidálnej ideácie. Z posudkového hľadiska je organická depresívna porucha podľa prílohy č. 4 zákona ohodnotená najvyššou percentuálnou mierou oproti organickej úzkostnej poruche a organickej kognitívnej poruche, a to 35 % mierou poklesu schopnosti vykonávať zárobkovú činnosť (ďalej len MPSVZČ), a preto je rozhodujúcim zdravotným postihnutím, avšak podľa symptómov je to skôr na rozhraní ľahkej a stredne ťažkej depresie. GER - ľahká funkčná porucha, ako aj CB syndróm diagnostikovaný hlavne na základe subjektívnych ťažkostí posudzovanej, topický neurologický nález negatívny ako aj EMG horných končatín. Podľa výroku posudku navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Na základe tohto posudku odporkyňa vydala preskúmavané rozhodnutie.
Po tom, čo navrhovateľka podala opravný prostriedok bol jej zdravotný stav opätovne posúdený posudkovým lekárom sociálneho poistenia Sociálnej poisťovne, pobočky Poprad dňa 21.07.2014 a posudkovým lekárom sociálneho poistenia Sociálnej poisťovne, ústredie pracovisko Poprad dňa 11.11.2014. Opätovne za rozhodujúce zdravotné postihnutie sú stanovené poruchy nálad stredne ťažké formy zaradené pod kapitolu V, položka 3, písm. a/ prílohy č. 4 zákona so stanovenou 35 % mierou poklesu schopnosti vykonávať zárobkovú činnosť.
Podľa posudku posudkového lekára Sociálnej poisťovne, ústredie Poprad posudzovaná s diagnózou ľahkej organickej kognitívnej poruchy, organickej depresívnej poruchy a úzkostnej poruchy je v sporadickom ambulantnom sledovaní a liečbe, t.j. v rokoch 2006-2008 a toho času od augusta 2013 v súvislosti s nepriaznivými spoločensko-ekonomickými podmienkami v liečbe psychiatra a psychológa. V liečbe krátkodobo nasadené antidepresíva, ďalej pokračovala len na podpornej a vitaminóznej liečbe. V klinickom obraze intenzita depresívnej a úzkostnej symptomatológie kolíše aj napriek tomu, že posledné psychiatrické vyšetrenia dokumentujú zlepšenie zdravotného stavu a ústup depresií. Vyhodnotením odborných nálezov z posudkového hľadiska pretrváva organická depresívna porucha, ktorá je hodnotená podľa prílohy č. 4 zákona a zodpovedá percentuálnemu hodnoteniu 35 %. Dolná hranica priznaná z toho dôvodu, že sa v súčasnosti jedná o ľahkú až stredne ťažkú depresiu. Ostatné onemocnenia, ktoré sú uvádzané, sú z posudkového hľadiska nezáväzné nepodmieňujú percentuálne navýšenie. Vzhľadom na uvedené ani podľa posudku posudkového lekára Sociálnej poisťovne, ústredie Poprad navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Na základe takto zisteného skutkového stavu súd dospel k záveru, že opravnému prostriedku navrhovateľky nie je možné vyhovieť.
Podľa § 70 ods. 1 zákona, poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok.
Podľa § 71 ods. 1 zákona, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Podľa § 71 ods. 2 zákona, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok.
Podľa § 71 ods. 3 zákona, pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.
Podľa § 71 ods. 4 zákona, pokles schopnosti vykonávať zárobkovú činnosť sa posudzuje na základe
a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie.
Podľa § 71 ods. 5 zákona, miera poklesu schopnosti vykonávať zárobkovú činnosť je uvedená v prílohe č. 4.
Podľa § 71 ods. 6 zákona, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
Podľa § 71 ods. 7 zákona, jednotlivé percentuálne miery poklesu schopnosti vykonávať zárobkovú činnosť sa nesčítavajú.
Podľa § 71 ods. 8 zákona, mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav.
Podľa § 153 ods. 1 písm. b/, ods. 3 písm. a/, ods. 5 zákona, lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne ústredie (ďalej len „posudkový lekár“).
Podľa § 196 ods. 6 zákona, účastník konania je povinný navrhnúť dôkazy na podporu svojich tvrdení. Organizačná zložka Sociálnej poisťovne rozhodne, ktoré z dôkazov sa vykonajú. Organizačná zložka Sociálnej poisťovne je povinná vykonať aj iné dôkazy, ktoré účastníci konania nenavrhli, ak sú potrebné na zistenie a objasnenie skutočného stavu veci.
Podľa prílohy č. 4 zákona, kapitola V, položka 3, písm. a/ poruchy nálad (manické, depresívne, periodické) stredne ťažké formy podmieňujú 20 - 35 % mieru poklesu schopnosti vykonávať zárobkovú činnosť.
Ako to vyplýva z vyššie citovaných zákonných ustanovení, jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Zdravotný stav navrhovateľky bol posúdený posudkovými lekármi Sociálnej poisťovne, pobočky aj ústredia, ktorí sa zaoberali zdravotnými poškodeniami navrhovateľa, ich dlhodobosťou a vplyvom na jeho zárobkovú schopnosť a dospeli k záveru, že rozhodujúce zdravotné postihnutie nepodmieňuje pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Krajský súd považuje za potrebné poznamenať, že fyzická osoba, ktorá si uplatnila nárok na dávku a nárok na výplatu dávky je povinná preukázať skutočnosti rozhodujúce na nárok na dávku a nárok na jej výplatu spôsobom určeným Sociálnou poisťovňou a v rámci dokazovania je účastník konania povinný navrhnúť dôkazy na podporu svojich tvrdení (§ 196 ods. 6 zákona). Ak by došlo k zmene zdravotného stavu v dôsledku jeho zhoršenia môže navrhovateľka opätovne požiadať o preskúmanie miery poklesu schopnosti, alebo o zmenu rozhodujúceho postihnutia a stanovenia miery poklesu schopnosti vykonávať zárobkovú činnosť.
Keďže navrhovateľka ku dňu vydania preskúmavaného rozhodnutia nemala pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, v súlade so zákonom rozhodla odporkyňa, ak z týchto dôvodov zamietla žiadosť navrhovateľky o invalidný dôchodok.
Navrhovateľka na pojednávaní dňa 04.06.2015 síce predložila súdu lekársku správu z ortopedickej ambulancie o tom, že má bolesti pravého predkolenia, avšak toto zdravotné postihnutie nemá charakter dlhodobosti.
Na základe týchto skutočností krajský súd podľa § 250q ods. 2 O.s.p. preskúmavané rozhodnutie ako zákonné potvrdil.
O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal.
Poučenie:
Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

